Универсиаданы ачу һәм ябу тантанасында 4,3 мең полиция хезмәткәре сакта торачак

	Kazan-Arena стадионында 2,5 мең кеше кизү торачак 	 Универсиаданы ачу һәм ябу тантанасында казанлылар һәм кунаклар иминлеген 4,3 мең полиция хезмәткәре саклаячак – бу якынча Татарстан башкаласы полиция гарнизонындагы хезмәткәрләр саны кадәр дигән сүз. Kazan-Arena футбол стадионында 2,5 мең кеше кизү торачак, ә калганнары – уеннарда катнашучылар хәрәкәте маршрутын саклаячак. Бу хакта студентлар Уеннарына әзерлек буенча шәһәр штабы утырышында РФ ЭЭМ ның Казан буенча идарәсе җитәкчесе Валерий Красильников белдерде, дип хәбәр итә ТР башкаласы мэриясе матбугат хезмәте.

Аның сүзләренә караганда, стадион территориясе 4 кә бүленәчәк, һәрберсендә полиция хезмәткәрләре, Россия эчке гаскәрләрендә хезмәт итүчеләр, юридик институтлар курсантлары иминлек һәм җәмәгатьчелек тәртибен саклаячак.
Стадион территориясен даими күзәтү өчен 450дән артык видеокүзәтү камерасы кулланылачак. Казансу акваториясендә полиция катерлары булачак.

Казан мэры билгеләп үткәнчә, Уеннарны оештыручылар өчен куркынычсызлык беренче мәсьәлә булып тора. Әмма иминлек тәэмин итү чараларын катгыйлату уеннарга килүчеләргә бәйрәмне бозарга тиеш түгел. “Без хокук саклау органнарына зур җаваплылык йөкләнүен аңлыйбыз, әмма команда бер тупас сүз белән бөтен кәефне кырырга мөмкин”, - дип билгеләп үтте Илсур Метшин.  

Татар-информ

	№   | 07.06.2013	


